În ultimii ani, Primăria Municipiului Gherla a sprijinit mult tinerii căsătoriți care nu au avut un spațiu de locuit. Pe lângă vechile cartiere amenajate înainte de 1989, la marginea orașului au apărut noi zone de locuințe, terenul fiind acordat celor interesați de către administrația locală.
Edilii nu s-au oprit cu inițiativele și acum doi ani a mai pus la dispozița tinerilor un nou teren, la capătul străzii Hășdății, unde casele se ridică de pe o zi pe alta, fiind asigurate și serviciile de gospodărie comunală (apă, canalizare etc.). Un regulament nou privind acordarea gratuită de terenuri pentru construcții, către tineri, a fost aprobat zilele trecute de consilierii locali din Gherla, în ultima ședință de Consiliu local. Regulamentul pune în ordine și clarifică în detaliu modul de atribuire a terenurilor pentru tineri pe raza Municipiului Gherla și completează prevederile principiale cuprinse în actele normative referitoare la acest subiect. Regulamentul prevede modificarea, completarea și actualizarea reglementărilor pentru stabilirea metodologiei de soluționare a cererilor și repartizare a terenurilor atribuite în baza Legii nr.15/2003, privind sprijinul acordat tinerilor pentru construirea unei locuințe proprietate personală. Deja tinerii gherleni manifestă mare interes față de noua hotărâre a Primăriei, tot mai preocupată de soarta celor care întemeiesc o familie și nu dispun de un loc liber în vederea construirii de case noi.
Dacă înainte de 1989 în fostele fabrici din Gherla lucrau sute de tineri proveniți din satele vecine orașului și care făceau naveta cu trenul sau autobuze, în zilele noastre, însă, angajații firmelor mamut doresc să se stabilească în mediul urban, planurile lor figurând în atenția edililor gherleni prin deciziile luate în acest sens. Ultimul exemplu este chiar regulamentul stabilit zilele trecute de Consiliul local, de care amintim și noi în acest material.
Szekely Csaba